Document ID: 31983D0384

Komisjoni otsus,
29. juuli 1983,
nende Austraalia ettevõtete loetelu kohta, millest lubatakse importida ühendusse värsket liha
(83/384/EMÜ)
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 12. detsembri 1972. aasta direktiivi 72/462/EMÜ tervishoiu ja veterinaarinspektsiooni probleemide kohta veiste ja sigade ning värske liha impordil kolmandatest riikidest, [1] viimati muudetud direktiiviga 83/91/EMÜ, [2] eriti selle artikli 4 lõiget 1 ning artikli 18 lõike 1 punkte a ja b,
ning arvestades, et:
kolmandate riikide ettevõtetel lubatakse eksportida ühendusse värsket liha üksnes juhul, kui need vastavad direktiivis 72/462/EMÜ sätestatud üld- ja eritingimustele;
Austraalia on edastanud vastavalt direktiivi 72/462/EMÜ artikli 4 lõikele 3 loetelu ettevõtetest, millel on lubatud ühendusse eksportida;
ühenduse paikvaatlused on näidanud, et mitmete kõnealuste ettevõtete hügieenistandardid on piisavad, ning seetõttu võib ettevõtted kanda kõnealuse direktiivi artikli 4 lõike 1 kohaselt koostatud esimesse loetellu ettevõtetest, millest võib lubada värsket liha importida;
teiste Austraalia esitatud ettevõtete olukord tuleb uuesti läbi vaadata lisateabe põhjal, mis käsitleb nende hügieenistandardeid ja nende võimet kohanduda kiirelt asjaomaste ühenduse õigusaktidega;
olemasolevate kaubavoogude järsu katkemise vältimiseks võib kõnealustel ettevõtetel seniks lubada jätkata ajutiselt värske liha eksportimist liikmesriikidesse, kes on valmis eksporditavat liha vastu võtma;
seepärast on vaja käesolev otsus uuesti läbi vaadata ja vajaduse korral seda muuta, võttes arvesse sel eesmärgil võetud meetmeid ja tehtud parandusi;
käesoleva otsuse lisas esitatud loetelusse kantud ettevõtetest pärit värske liha impordi suhtes kohaldatakse jätkuvalt mujal ettenähtud sätteid ja asutamislepingu üldsätteid; eriti teatavat liiki liha, nt vähem kui kolm kilogrammi kaaluvate lihatükkide ja ühenduse eeskirjadega või veel ühtlustamist vajavate eeskirjadega hõlmamata ainete jääke sisaldava liha kolmandatest riikidest importimise või teistesse liikmesriikidesse reeksportimise suhtes kohaldatakse jätkuvalt importiva liikmesriigi tervishoiualaseid õigusakte, võttes arvesse asutamiselepingu üldsätteid;
käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Käesoleva otsuse lisas loetletud Austraalia ettevõtetest lubatakse importida ühendusse värsket liha vastavalt kõnealusele lisale.
2. Lõikes 1 nimetatud ettevõtetest importimise suhtes kohaldatakse jätkuvalt mujal ettenähtud ühenduse veterinaarsätteid.
Artikkel 2
1. Liikmesriigid keelavad värske liha importimise mujalt kui käesoleva otsuse lisas loetletud ettevõtetest.
2. Liikmesriigid võivad lubada kuni 30. aprillini 1984 sellistest ettevõtetest pärit värske liha importimist, mida ei ole käesoleva otsuse lisas nimetatud, kuid mille Austraalia asutused on 7. aprilli 1983 seisuga ametlikult heaks kiitnud ja esitanud direktiivi 72/462/EMÜ artikli 4 lõike 3 kohaselt, välja arvatud juhul, kui eespool nimetatud direktiivi artikli 4 lõike 1 kohaselt on kõnealuste ettevõtete puhul enne 1. maid 1984 otsustatud teisiti.
Komisjon saadab kõnealuste ettevõtete loetelu teistele liikmesriikidele.
Artikkel 3
Käesolevat otsust kohaldatakse alates 1. oktoobrist 1983.
Artikkel 4
Käesolev otsus vaadatakse uuesti läbi ja vajaduse korral muudetakse seda enne 1. veebruari 1984.
Artikkel 5
Käesolev otsus on adresseeritud liikmesriikidele.
Brüssel, 29. juuli 1983

Labels: 0
3
17
18